**Anexa nr. 10**

**MINISTERUL EDUCAȚIEI AL REPUBLICII MOLDOVA**

**UNIVERSITATEA DE STAT „ALECU RUSSO" DIN BĂLȚI**

**FACULTATEA DE LITERE**

**ȘCOALA DOCTORALĂ FILOLOGIE**

**REGULAMENTUL**

**ȘCOLII DOCTORALE**

**FILOLOGIE**

Aprobat în ședința Senatului

Universității de Stat ”Alecu Russo” din Bălți

din 24 iunie 2015

Rector, Gheorghe Popa

\_\_\_\_\_\_\_\_\_\_\_\_\_\_\_\_\_\_

**Bălți, 2015**

**CUPRINS**

I. PREAMBUL

II. ORGANIZAREA ȘCOLII DOCTORALE

III. DESFĂȘURAREA STUDIILOR DOCTORALE

IV. DISPOZIȚII FINALE

**PREAMBUL**

**Art. 1.** (1) Regulamentul școlii doctorale de filologie din Facultatea de Litere a Universității de Stat ,,Alecu Russo” din Bălți (,,USARB”), în calitate de instituție organizatoare de studii universitare de doctorat, se întemeiază pe Codul Educației al Republicii Moldova nr.152/17.07.2014, cu modificările și completările ulterioare (numit în continuare ,,Codul”), Regulamentul privind organizarea studiilor superioare de doctorat, Ciclul III (,,Regulament”), aprobat prin HG nr. 1107/2014, pe Carta Universității de Stat ,,Alecu Russo” din Bălți (,,Carta”) și pe Regulamentul instituțional de organizare și funcționare a programelor de studii de doctorat în USARB („Regulamentul USARB”).

**II. ORGANIZAREA ȘCOLII DOCTORALE FILOLOGIE**

**DIN FACULTATEA DE LITERE**

**Școala Doctorală și Consiliul Școlii Doctorale**

**Art. 2.** (1) În Universitatea de Stat „Alecu Russo”, studiile universitare de doctorat sunt organizate în școli doctorale, acreditate sau autorizate provizoriu. Instituția organizatoare de studii universitare de doctorat Universitatea de Stat “Alecu Russo” oferă sprijinul instituțional, administrativ și logistic școlilor doctorale subordonate. Organizarea și funcționarea Școlii Doctorale de Filologie, precum și a Consiliului Școlii Doctorale, sunt reglementate prin Regulamentul institutional al USARB.

(2) Școala doctorală se organizează și funcționează în cadrul Instituției organizatoare de studii universitare de doctorat în cazul prezenței a cel puțin zece conducători de doctorat. Efectivului de conducători de doctorat ai Școlii doctorale de filologie i se pot afilia și alți cercetători și/sau cadre didactice, angajați în activități de cercetare și didactice din țară sau din străinătate.

(3) Înființarea școlii doctorale este propusă de Rectorul USARB, este avizată de Senatul USARB și este aprobată de Consiliul Științific al USARB.

(4) Școala doctorală este condusă de directorul școlii doctorale și de Consiliul școlii doctorale (,,CȘD”), cu un mandat de 5 ani. Funcția de Director al școlii doctorale este asimilată funcției de director de departament, directorul fiind din oficiu membru al CȘD. Consiliul școlii doctorale este asimilabil ierarhic consiliului de departament.

(5) Alegerea membrilor CȘD și numirea directorului școlii doctorale se fac conform Regulamentului.

(6) CȘD se întrunește de cel puțin 3 ori pe an, la cererea directorului școlii doctorale sau a cel puțin unei treimi din numărul membrilor școlii doctorale.

(7) Directorul școlii doctorale are următoarele atribuții:

(a) asigură colaborarea dintre școala doctorală și catedrele facultății;

(b) răspunde de respectarea legalității în organizarea și desfășurarea întregii activități din cadrul școlii doctorale;

(c) asigură reprezentarea școlii doctorale în facultate, universitate și în relațiile cu școlile doctorale de profil;

(d) elaborează planul de învățămînt al școlii doctorale;

(e) întocmește statele de funcții ale școlii doctorale în acord cu administrația universitară;

(f) asigură managementul financiar al școlii doctorale cu sprijinul conducerii facultății;

(g) organizează și monitorizează desfășurarea activităților didactice și de cercetare din cadrul școlii doctorale;

(h) organizează și monitorizează desfășurarea concursului de admitere, precum și activitățile de evaluare și de finalizare a studiilor de doctorat.

**Art. 3.** Atribuțiile CȘD includ:

(a) elaborarea regulamentului școlii doctorale;

(b) luarea deciziilor privind acordarea sau revocarea calității de membru al școlii doctorale unor conducători de doctorat, precum și stabilirea de standarde minimale de performanță științifică în vederea aplicării obiective a acestor proceduri;

(c) aprobarea înmatriculării și exmatriculării studenților-doctoranzi;

(d) avizarea statului de funcții al personalului didactic și de cercetare afiliat școlii doctorale;

(e) aprobarea comisiilor de îndrumare;

(f) aprobarea comisiilor de susținere publică a tezelor de doctorat;

(g) avizarea planurilor de învățământ;

(h) asistarea evaluatorilor externi pentru acreditare/reacreditare sau autorizare provizorie a școlii doctorale.

**Art. 4.** (1) Regulamentul școlii doctorale stabilește modul în care este organizat și funcționează programul de studii universitare de doctorat al acesteia.

(2) Regulamentul școlii doctorale este elaborat de către CȘD, prin consultarea tuturor conducătorilor de doctorat membri ai școlii respective în conformitate cu Regulamentul instituțional de organizare și funcționare a programelor de studii universitare de doctorat în USARB;

(3) Regulamentul școlii doctorale se avizează prin votul universal, direct, secret și egal al majorității conducătorilor de doctorat membri ai școlii respective.

(4) Regulamentul școlii doctorale se aprobă de Consiliul Științific al USARB.

(5) Regulamentul școlii doctorale stabilește criterii, proceduri și standarde obligatorii vizând cel puțin următoarele aspecte:

(a) reglementări referitoare la acceptarea de noi membri în calitate de conducători de doctorat, precum și reglementări referitoare la modalitatea prin care unui conducător de doctorat îi poate fi retrasă calitatea de membru al școlii doctorale;

(b) structura și conținutul programului de pregătire bazat pe studii universitare avansate;

(c) procedurile de schimbare a conducătorului de doctorat al unui anumit student-doctorand și procedurile de mediere a conflictelor;

(d) condițiile de exmatriculare;

(e) condițiile în care programul de doctorat poate fi întrerupt;

(f) modalitățile de prevenire și sancționare a fraudei în cercetarea științifică, inclusiv a plagiatului;

(g) modul de asigurare a accesului la resursele de cercetare;

(h) obligațiile studenților-doctoranzi;

(i) informațiile de uz public (plasate pe site-ul școlii doctorale);

 (î) indicatori de evaluare a activității și progresului studenților-doctoranzi.

**Relațiile juridice ale școlii doctorale cu doctoranzii. Contractul de studii universitare de doctorat**

**Art. 5.** (1) Drepturile și obligațiile ce revin studenților-doctoranzi, conducătorilor de doctorat, precum și USARB, prin intermediul școlilor doctorale, se stabilesc prin Contractul de studii universitare de doctorat. Modelul contractului-cadru de studii universitare de doctorat se elaborează de școala doctorală și este avizat de Consiliul școlii doctorale și de Consiliul Științific al USARB, fiind aprobat de Consiliul pentru dezvoltare strategică instituțională al USARB.

(2) Contractul de studii universitare de doctorat se încheie cu fiecare student-doctorand în parte și este semnat de studentul-doctorand, conducătorul de doctorat și de Rectorul USARB.

(3) Contractele și actele adiționale completate și semnate se păstrează în școlile doctorale, în dosarul fiecărui student-doctorand. Un exemplar se înmânează studentului-doctorand.

(4) Retragerea din programul de studii universitare de doctorat se poate face la cererea doctorandului, fiind avizată de CȘD și aprobat de conducerea USARB.

(5) Exmatricularea doctorandului se aplică în următoarele situații:

a) studentul-doctorand depășește perioada stabilită prin Cod, Regulament și Regulamentul USARB de susținere a formelor de control prevăzute de programul de studii al școlii doctorale;

b) studentul-doctorand depășește perioada stabilită prin Cod, Regulament și Regulamentul USARB de susținere a tezei de doctorat;

c) studentul-doctorand nu își îndeplinește sarcinile și obligațiile prevăzute de Regulament și de prezentul Regulament al Școlii Doctorale din Facultatea de Litere a USARB;

d) studentul-doctorand comite o fraudă științifică incompatibilă cu statutul Școlii Doctorale;

(6) Exmatricularea este propusă de conducătorul de doctorat sau de directorul școlii doctorale și se aprobă de CȘD. Decizia de exmatriculare este semnată de Rectorul USARB și se transmite doctorandului.

(7) Doctorandul exmatriculat din cauza unei fraude științifice nu mai poate depune actele pentru admitere în cadrul USARB.

(8) Contractul de studii își încetează valabilitatea la data deciziei de exmatriculare sau de retragere din ȘD.

**Statutul doctoranzilor. Drepturi și obligații**

**Art. 6.** (1) Calitatea de student-doctorand se dobândește prin concurs de admitere la doctorat. Aceeași calitate încetează în situațiile de finalizare a doctoratului, exmatriculare sau retragere. La înmatriculare, școala doctorală îi eliberează doctorandului carnetul de student-doctorand, valabil pe durata studiilor. Acesta îi conferă deținătorului dreptul de a fi cazat şi de a lua masa în campusul universitar, de a participa la conferințe cu reduceri sau scutiri de taxe etc.

(2) Pe întreaga durată a activității, studentul-doctorand beneficiază de recunoașterea vechimii în muncă și de asistență medicală gratuită, fără a achita contribuții de asigurări sociale de stat și de asigurări sociale de sănătate.

(3) Evidența operativă a doctoranzilor USARB se ține la nivelul fiecărei școli doctorale.

(4) Întreaga activitate legată de gestiunea activității doctoranzilor se desfășoară în școala doctorală, de la admitere pînă la suținerea publică, inclusiv.

(5) Secretariatul Şcolii Doctorale a Facultății de Litere asigură informațiile necesare pentru evidența numerică și calitativă a doctoranzilor.

**Art. 7.** (1) Drepturile și obligațiile studentului-doctorand decurg din Cod, din Regulament și din Regulamentul școlii doctorale.

(2) Pe parcursul derulării ciclului de studii universitare de doctorat, doctorandul are dreptul:

(a) să beneficieze de sprijinul, îndrumarea și coordonarea conducătorului de doctorat, precum și a comisiei de îndrumare;

(b) să participe la seminariile sau reuniunile de lucru ale personalului de cercetare-dezvoltare din cadrul USARB atunci când sunt în discuție teme relevante pentru studiile universitare de doctorat;

(c) să fie reprezentat în forurile decizionale ale școlii doctorale, potrivit prevederilor legale și ale prezentului regulament;

(d) să beneficieze de logistica, centrele de documentare, bibliotecile și echipamentele Facultății pentru elaborarea proiectelor de cercetare și a tezei de doctorat;

(e) să urmeze cursurile și seminariile propuse de școala doctorală;

(f) să lucreze împreună cu echipe de cercetători din cadrul USARB sau din cadrul unor unități de cercetare-dezvoltare care au încheiat acorduri sau parteneriate instituționale cu Facultatea de Litere sau USARB;

(g) să beneficieze de mobilități naționale sau internaționale, în limita fondurilor disponibile;

(h) să beneficieze de sprijin instituțional, în limita finanțării alocate studiilor doctorale, pentru a participa la conferințe sau congrese științifice, ateliere de lucru, școli de vară sau de iarnă, seminarii naționale și internaționale în domeniul în care se înscrie teza de doctorat;

(i) să participe la sesiunile de comunicări științifice organizate de școala doctorală sau/ și de USARB;

(j) să fie informat cu privire la curriculum-ul studiilor universitare de doctorat din cadrul școlii doctorale;

(3) Pe parcursul derulării ciclului de studii universitare de doctorat, doctorandul are următoarele obligații:

(a) să respecte programul stabilit împreună cu conducătorul de doctorat și comisia de îndrumare, îndeplinindu-și obligațiile contractuale asumate;

(b) să ofere prezentări ale proiectului de cercetare conform planului de învățământ al Școlii Doctorale;

(c) să comunice punctual și eficient cu conducătorul de doctorat și școala doctorală;

(d) să respecte disciplina instituțională.

**Statutul conducătorilor de doctorat. Drepturi și obligații**

**Art. 8.** (1) Calitatea de conducător de doctorat se dobândește conform normelor legale. Pentru a conduce doctorate în USARB, cadrele didactice și de cercetare care au dobândit acest drept trebuie să aibă un raport contractual cu USARB și să fie membri ai unei școli doctorale din USARB.

(2) Conducătorul de doctorat este afiliat, de regulă, la o singură Scoală Doctorală, putând avea conducere de doctorat și în alte școli doctorale din țară și străinătate.

(3) Un conducător de doctorat extern poate fi cooptat în Școala Doctorală a Facultății de Litere în conformitate cu condițiilor legale pentru conducere de doctorat, obținând avizul Adunării generale a conducătorilor de doctorat și aprobarea CȘD.

(4) Drepturile și obligațiile conducătorului de doctorat decurg din Regulament, din Regulamentul instituţional al USARB, din Regulamentul Școlii Doctorale de la Facultatea de Litere, precum și din contractul său de muncă.

(5) Conducătorii de doctorat au următoarele drepturi:

(a) dreptul de a participa la competiții pentru granturi doctorale;

(b) dreptul de a îndruma și a evalua activitatea studentului-doctorand în cadrul programului de studii universitare de doctorat, conform autonomiei profesionale și universitare, urmărind exigențele programului de studii universitare de doctorat și respectând interesele profesionale ale studentului-doctorand;

(c) dreptul de a propune comisia de îndrumare și de susținere publică a tezei de doctorat;

(d) dreptul la o evaluare internă și externă imparțială, conformă cu metodologia specifică a procesului de evaluare;

(e) dreptul de a cunoaște metodologia de evaluare, atât în evaluarea internă, cât și în evaluarea externă;

(f) dreptul de a cunoaște rezultatele evaluării interne și externe a propriei activități;

(g) dreptul de a refuza îndrumarea unui student-doctorand în condițiile în care este pus involuntar într-un conflict de interese;

(h) dreptul de a solicita CȘD, pe bază de motive întemeiate, întreruperea relației de îndrumare cu un student-doctorand;

(i) dreptul de a solicita școlii doctorale organizarea unui concurs de admitere pentru fiecare poziție de student-doctorand vacant aflat sub îndrumarea sa;

(j) dreptul de a participa la selecția candidatului la doctorat pentru o poziție vacantă pe care o supervizează, prin concurs de admitere, și de a propune înmatricularea studentului-doctorand admis;

(k) dreptul de a decide, împreună cu studentul-doctorand, elementele de studiu din cadrul programului de pregătire bazat pe studii universitare avansate la care studentul-doctorand urmează să participe.

(6) Conducătorii de doctorat au obligația:

(a) să asigure îndrumarea științifică, profesională și deontologică a fiecărui doctorand;

(b) să stabilească temele de cercetare de comun acord cu studentul-doctorand;

(c) să asigure condițiile și să stimuleze progresul studenților-doctoranzi în cercetarea pe care o realizează;

(d) să efectueze monitorizarea și evaluarea obiectivă a fiecărui student-doctorand;

(e) să sprijine inițiativele de accesare a fondurilor de mobilitate pentru studenți-doctoranzi;

(f) să prevină apariția conflictelor de interese în îndrumarea studenților-doctoranzi.

(7) Calitatea de membru al Școlii Doctorale a Facultății de Litere se poate pierde în următoarele cazuri:

(a) incapacitatea de a conduce doctorate la nivelul standardelor de performanță naționale și internaționale recunoscute;

b) încălcarea unor principii de etică și deontologie profesională ce contravin prevederilor Codului, ale Regulamentului USARB și ale Cartei USARB.

**Îndrumarea doctoranzilor**

**Art. 9.** (1) Pe parcursul studiilor doctorale, fiecare student-doctorand este îndrumat de un conducător de doctorat și de o comisie de îndrumare.

(2) Componența comisiei de îndrumare este stabilită de conducătorul de doctorat în urma consultării cu studentul-doctorand și este aprobată de CȘD. Membrii comisiei de îndrumare pot face parte din instituții de învățământ și de cercetare din țară și din străinătate și trebuie să aibă cel puțin titlul de doctor în filologie sau într-un domeniu înrudit (antropologie, sociologie, filosofie etc.).

(3) Un conducător de doctorat nu poate îndruma simultan studenți-doctoranzi decât în cadrul USARB, excepție făcând doctoratele conduse în cotutelă.

(4) Un conducător de doctorat poate îndruma studenți-doctoranzi numai în domeniul pentru care a fost abilitat.

(5) Un conducător de doctorat poate îndruma simultan cel mult cinci studenți-doctoranzi. În numărul maxim de studenți-doctoranzi la data concursului de admitere nu sunt incluși studenții-doctoranzi aflați în perioada de întrerupere a activității, studenții doctoranzi aflați în perioada de grație pentru finalizarea și susținerea publică a tezei de doctorat, studenții-doctoranzi care au susținut public teza de doctorat, dar nu au fost încă validați de CNAA, studenții-doctoranzi care refac teza în urma invalidării, studenții-doctoranzi coordonați în cotutelă, dacă nu este conducător de doctorat principal.

**Art. 10** (1) Doctoratul poate fi organizat în cotutelă în cazul în care cercetarea are caracter interdisciplinar sau necesită activități de instruire și cercetare în mai multe instituții academice.

(2) În cazul doctoratului în cotutelă, se definește un conducător de doctorat principal. Studentul-doctorand este contabilizat integral la conducătorul de doctorat principal, inclusiv în normarea activității de predare și cercetare a acestuia.

(3) Doctoratul în cotutelă are ca bază un acord de cotutelă încheiat astfel:

(a) între conducătorii de doctorat, în cazul în care ambii conducători de doctorat activează la USARB;

(b) între USARB și alte instituții organizatoare de studii doctorale din țară sau din străinătate; în acest caz, acordul sau contractul de cotutelă este avizat de conducătorul de doctorat și de directorul școlii doctorale implicate și este aprobat de conducerea USARB. Acordul de cotutelă este păstrat în dosarul doctorandului.

(4) Acordurile sau contractele de cotutelă vor fi puse în concordanță cu legislația specifică și vor preciza explicit:

(a) responsabilitățile științifice și financiare ale părților;

(b) responsabilitățile legate de susținerea oficială a tezei.

**Schimbarea conducătorului de doctorat**

**Art. 11.** (1) CȘD decide schimbarea conducătorului de doctorat în următoarele condiții:

(a) conducătorul de doctorat se pensionează și nu dorește sa continue activitatea de conducere de doctorat;

(b) la cererea conducătorului de doctorat, motivată de imposibilitatea de a continua activitatea de îndrumare a studentului-doctorand;

(c) la cererea directorului școlii doctorale, în situația indisponibilității conducătorului de doctorat pe o perioadă mai lungă de un an;

(d) la cererea motivată a studentului-doctorand, pentru alte motive care vizează raportul de îndrumare dintre conducătorul de doctorat și studentul-doctorand;

(e) la cererea comună a studentului-doctorand și a conducătorului de doctorat.

(2) Noul conducător de doctorat poate fi propus de CȘD sau desemnat la solicitarea scrisă a studentului-doctorand.

(3) În cazul existenței unui conflict de natură științifică sau etică doctorand – conducător de doctorat, acesta va fi mediat de CȘD. În cazul în care medierea nu va ajunge la niciun rezultat, cazul va fi examinat de Consiliul Științific al USARB și, în funcție de situație, de Comisia de Etică a Senatului USARB.

**III. DESFĂȘURAREA STUDIILOR DOCTORALE**

**Selecția și admiterea la programele de studii de doctorat**

**Art. 12.** (1) Procedura de admitere la studii de doctorat este procesul de selecție a candidaților pentru fiecare poziție vacantă de student-doctorand, pe care conducătorii de doctorat din cadrul școlii doctorale decid să o propună spre ocupare la un moment dat.

(2) Conținutul şi forma concursului de admitere sunt stabilite de către conducătorul de doctorat prin consultare cu Consiliul şcolii doctorale, cu respectarea legislației în vigoare.

(3) Admiterea la studii universitare de doctorat se face prin concurs, organizat anual, pentru fiecare poziție vacantă pe care conducătorul de doctorat o propune. Probele de concurs se dau în fața unei comisii de admitere aprobate de CȘD.

(4) Probele de concurs se desfășoară conform metodologiei de admitere elaborată de Adunarea generală a conducătorilor de doctorat și aprobată de CȘD. Pot fi luate în considerare mediile de la examenul de licență sau masterat.

(5) Concursul de admitere la doctorat se va desfășura în baza unui dosar de aplicare a candidatului, care va include următoarele:

* Formularul de aplicare
* CV
* Scrisoare de motivare care va descrie o temă și un plan de cercetare pentru teza de doctorat
* Diploma de studii superioare și suplimentul cu notele obținute
* Două scrisori de recomandare de la profesori care cunosc candidatul dintr-un context educațional și academic
* Dovada cunoașterii unei limbi moderne de circulație internațională
* Numele profesorului cu care candidatul intenționează să lucreze asupra tezei.

(6) Comisia de concurs va fi compusă din 5 membri:

Directorul Școlii Doctorale de la Facultatea de Litere, 3 conducători de doctorat de la

Facultatea de Litere, inclusiv conducătorul de doctorat propus de doctorandul care se prezintă la concurs, și un secretar.

e) Fiecare act din dosarul de aplicare a unui candidat va fi notat cu un punctaj în baza grilei de 10 puncte. Punctajul final cumulat al candidatului prezintă temeiul pentru luarea deciziei de concurs.

f) Ierarhizarea tuturor candidaților se va realiza în ordinea descrescătoare a punctajului final, în mod echilibrat, în funcție de numărul locurilor existente la fiecare conducător de doctorat. În caz de egalitate a notelor, departajarea se va face prin consens.

g) Înmatricularea candidaților admiși și numărul granturilor doctorale repartizate la Facultatea de Litere se vor stabili în funcție de ierarhizarea acestora, precum și de criteriul de departajare.

(7) Candidații declarați admiși în baza rezultatelor concursului sînt înmatriculați prin Decizia Rectorului USARB.

**Forma și durata studiilor universitare de doctorat**

**Art. 13.** (1) Forma de desfășurare a studiilor universitare de doctorat este cu frecvență (la zi) și cu frecvență redusă.

(2) Prezența fizică necesară a studentului-doctorand este decisă de către conducătorul de doctorat, în funcție de obiectivele științifice stabilite de comun acord. În cazul în care studentul-doctorand nu respectă acest program, conducătorul de doctorat poate propune sancțiuni mergând până la exmatricularea studentului-doctorand.

**Art. 14.** (1) Durata programului de doctorat cu frecvență este de 3 ani, iar durata programului de doctorat cu frecvență redusă este de 4 ani. Durata programului de doctorat poate fi prelungită cu 1 - 2 ani fără finanțare de la bugetul de stat, cu aprobarea Consiliului științific, la propunerea conducătorului de doctorat avizată de Consiliul şcolii doctorale şi în limita resurselor financiare disponibile.

(2) Programul de doctorat se poate prelungi doar pe baza unor motive temeinice, în conformitate cu prevederile Regulamentului.

(3) Studiile universitare de doctorat se pot întrerupe la solicitarea studentului-doctorand din motive temeinice: concediu de maternitate, concediu pentru creșterea copilului, concediu medical și situații de forță majoră. Durata studiilor universitare de doctorat se prelungește cu perioadele cumulate ale întreruperilor aprobate.

(4) Întreruperile se aprobă de Consiliul științific al USARB cu avizul conducătorului de doctorat și al CȘD.

(5) Prelungirea și, respectiv, întreruperea se stabilesc prin acte adiționale la contractul de studii universitare de doctorat.

**Art. 15.** (1) Dacă studentul-doctorand nu reușește să finalizeze teza în termenul stabilit de contractul de studii universitare de doctorat (3 sau 4 ani) și eventualele acte adiționale la acesta, el mai are la dispoziție o perioadă de grație de maximum 2 ani, pentru a finaliza și susține public teza, depășirea acestui termen conducând implicit la exmatricularea sa.

(2) În perioada de grație, specificat la alineatul anterior, studentul-doctorand nu poate beneficia de bursă de doctorat sau de un alt sprijin financiar acordat din granturile doctorale.

(3) Conducătorul de doctorat și membrii comisiei de îndrumare nu beneficiază de ore suplimentare pentru perioada de grație acordată doctorandului.

(4) În timpul perioadei de grație, nu se pot acorda întreruperi ale studiilor universitare de doctorat și nici prelungiri ale duratei programului de doctorat, cu excepția concediului de îngrijire a copilului.

**Programele de studii universitare de doctorat**

**Art. 16.** Programele de studii universitare de doctorat cuprind programul de pregătire avansată (,,PPA”) și programul de cercetare științifică (,,PCȘ”).

**Art. 17.** (1) Structura și conținutul PPA are următorul model: pentru parcurgerea PPA se alocă 20 de credite la disciplinele obligatorii și 10 credite la modulul de elaborare a proiectului de cercetare.

(2) Parcurgerea PPA asigură obținerea a 30 de credite ECTS.

(3) Creditele obținute într-un program de master de cercetare, sau parcurgerea unor stagii anterioare de doctorat și/sau a unor stagii de cercetare științifică, desfășurate în țară sau în străinătate, în universități sau în unități de cercetare-dezvoltare de prestigiu pot fi recunoscute ca echivalente cu cele dintr-un program de pregătire bazat pe studii universitare avansate. Echivalarea este propusă de către conducătorul de doctorat și se aprobă de către CȘD.

**Art. 18.** (1) Programul de cercetare științifică („PCȘ”) presupune participarea studentului-doctorand într-un proiect științific, stabilit de comun acord de către studentul-doctorand și conducătorul de doctorat.

(2) PCȘ se realizează pe baza unui plan individual de cercetare științifică, elaborat de studentul-doctorand, sub supravegherea conducătorul de doctorat, și aprobat de CȘD, implementat sub îndrumarea conducătorului de doctorat, sprijinit de o comisie de îndrumare. Aceasta este formată din alți 3 membri din echipa de cercetare a conducătorului de doctorat sau din alte persoane afiliate școlii doctorale, din cadre didactice și de cercetare neafiliate acesteia. Toți membrii comisiei de îndrumare trebuie sa aibă titlul de doctor.

(3) Componența comisiei de îndrumare este stabilită de conducătorul de doctorat în urma consultării cu studentul-doctorand și este aprobata de CȘD.

**Art. 19.** (1) Activitatea de cercetare a studentului-doctorand se evaluează în cadrul a cinci etape de cercetare prezentate în fața comisiei de îndrumare, după cum urmează:

(a) în cadrul anului I, după finalizarea PPA, studentul-doctorand susține o prezentare publică a proiectului său de cercetare în faţa comisiei de îndrumare şi a conducătorului de doctorat, care apreciază viabilitatea sa şi decide dacă studentul-doctorand poate continua programul de cercetare științifică. Proiectul prezentat este dezbătut public și conține în mod obligatoriu o sesiune de întrebări şi răspunsuri pe marginea proiectului, în cadrul căreia orice participant la prezentare poate adresa întrebări studentului-doctorand. Proiectul va conține liniile directoare ale viitoarei teze, stadiul cercetării în domeniu, obiectivele studiului, metodologia de cercetare care urmează a fi aplicată, graficul activităților de informare și cercetare etc.

(b) la începutul anului II de studiu, studentul-doctorand va susține un examen comprehensiv. Examenul comprehensiv presupune o evaluare a cunoștințelor acumulate și a abilităților dezvoltate în vederea aprofundării și integrării interdisciplinare a teoriilor și conceptelor studiate anterior. Examenul va include o probă scrisă structurată pe baza a două subiecte. Primul subiect se va referi la dezbaterile teoretice generale din domeniul de cercetare, iar al doilea subiect va fi axat pe tema nemijlocită de cercetare a doctorandului. Subiectele pentru examen vor fi elaborate de membrii comisiei de îndrumare. Examenul scris va fi suplimentat de o sesiune de întrebări și răspunsuri în formă orală în fața membrilor comisiei de îndrumare. Materia de examinare se va axa pe lectura și discuția a 50 de lucrări științifice (dintre care, nu mai puțin de 15 cărți) relevante pentru domeniul și tema de cercetare a studentului-doctorand.

(c) două prezentări publice, a câte 1-2 capitole din teză, în fața comisiei de îndrumare și a conducătorului de doctorat (la finele anului II de studiu și la finele anului III de studiu).

(d) prezentarea tezei, spre analiză, comisiei de îndrumare, în vederea obținerii acordului pentru susținerea publică.

(2) La momentul fiecărei prezentări, studentul-doctorand va îndeplini standardele minimale de activitate științifică. Acestea vor fi stabilite de comun acord cu conducătorul de doctorat.

**Art. 20.** (1) Prezentările evoluției proiectului de cercetare se evaluează printr-un calificativ: „foarte bine”, „bine”, „satisfăcător” sau „nesatisfăcător”. La susținere, se va încheia un proces-verbal, al cărui format-tip va fi stabilit la nivelul școlii doctorale, pe baza unui model. Procesele-verbale se includ în dosarul doctorandului.

(2) În cazul respingerii prezentării unei părți a proiectului (care a obținut calificativul «nesatisfăcător»), studentul-doctorand îl poate reface și susține în mod repetat, urmând aceeași procedură.

**Teza de doctorat (conținut, prezentare, etică și proprietate intelectuală)**

**Art. 21.** (1) Finalizarea studiilor de doctorat se realizează prin susținerea publică, în fața comisiei de doctorat, a tezei de doctorat. Teza de doctorat se elaborează conform cerințelor stabilite prin regulamentul școlii doctorale.

(2) Titlul tezei de doctorat poate fi modificat, cu acordul conducătorului de doctorat și cu aprobarea CȘD, până la momentul finalizării acesteia în vederea susținerii publice.

(3) Redactarea tezei de doctorat se realizează conform Ghidului din Anexa 1, integrat prezentului regulament.

(4) Autorul tezei de doctorat, împreună cu conducătorul de doctorat, răspund de respectarea standardelor de calitate și de etică profesională, inclusiv, de asigurarea originalității conținutului.

(5) Tezele de doctorat, împreună cu anexele acestora, sînt documente publice și se redactează și în format digital.

**Art. 22.** Teza de doctorat este supusă unei evaluări, în fața comisiei de îndrumare, în vederea acordării avizului pentru susținerea publică.

**Art. 23.** (1) Ședința publică de suținere a tezei de doctorat poate avea loc numai după ce conducătorul de doctorat și membrii comisiei de îndrumare și-au dat acordul în vederea ținerii acesteia, redactând avizul corespunzător.

(2) Identificarea, la momentul evaluării tezei de către conducătorul de doctorat sau de către comisia de îndrumare, a unor încălcări ale bunei conduite în cercetare-dezvoltare, inclusiv plagierea rezultatelor sau publicațiilor altor autori, confecționarea de rezultate sau înlocuirea rezultatelor cu date fictive conduce la pierderea dreptului de susținere publică.

**Art. 24.** În vederea susținerii publice, teza de doctorat se depune la secretariatul școlii doctorale. Teza va fi semnată de conducătorul de doctorat și de membrii comisiei de îndrumare, care au aprobat susținerea. Susținerea publică a tezei de doctorat va avea loc în maximum 3 luni de la data depunerii. Toate cheltuielile aferente susținerii publice (cuprinzând perioada de cei 3 sau 4 ani de la înmatriculare și primul an al perioadei de grație) sînt suportate din bugetul școlii doctorale.

**Art. 25.** (1) În cazul acceptării tezei pentru susținere, în urma recomandărilor conducătorului de doctorat, CȘD propune componența comisiei de doctorat de susținere a tezei. Comisia de doctorat este aprobată de Consiliul Științific al USARB.

(2) Comisia de doctorat este alcătuită din cel puțin 5 membri: președintele, ca reprezentant al instituției de înmatriculare, conducătorul (conducătorii) de doctorat și cel puțin 3 referenți oficiali din țară sau din străinătate, specialiști în domeniul în care a fost elaborată teza de doctorat și din care cel puțin doi își desfășoară activitatea în afara USARB. Membrii comisiei de doctorat au titlul de doctor și sunt abilitați cu calitatea de conducător de doctorat, în țară sau în străinătate.

(3) Decizia de numire, semnată de Rectorul USARB, se transmite membrilor comisiei de către secretariatul școlii doctorale.

**Art. 26.** Biroul de studii doctorale, în colaborare cu secretariatul școlii doctorale, va asigura afișarea anunțului-tip care conține data, ora și locul susținerii publice a tezei de doctorat. Versiunea electronică a anunțului va fi afișată pe site-ul Facultății și al Biroului de studii doctorale.

**Art. 27.** (1) Susținerea tezei de doctorat poate avea loc numai după evaluarea sa de către toți membrii comisiei de doctorat și în prezența a cel puțin 4 dintre aceștia, cu participarea obligatorie a președintelui comisiei și a conducătorului de doctorat.

(2) Susținerea publică include obligatoriu o sesiune de întrebări din partea membrilor comisiei de doctorat și a publicului.

(3) Pe baza susținerii publice a tezei de doctorat și a rapoartelor referenților oficiali, comisia de doctorat evaluează și deliberează asupra calificativului pe care urmează să îl atribuie tezei de doctorat. Calificativele care pot fi atribuite sînt: „Excelent”, „Foarte bine”, „Bine”, „Satisfăcător” și „Nesatisfăcător”.

(4) Dacă studentul-doctorand a îndeplinit toate cerințele prevăzute în programul de cercetare științifică și aprecierile asupra tezei de doctorat permit atribuirea unuia dintre calificativele „Excelent”, „Foarte bine”, „Bine” sau „Satisfăcător”, comisia de doctorat propune acordarea titlului de doctor.

(5) În cazul atribuirii calificativului „Nesatisfăcător”, comisia de doctorat precizează elementele de conținut care urmează să fie refăcute sau completate în teza de doctorat și solicită o nouă susținere publică a tezei. A doua susținere publică a tezei are loc în fața aceleiași comisii de doctorat, ca și în cazul primei susțineri. În cazul în care și la a doua susținere publică se obține calificativul „Nesatisfăcător”, titlul de doctor nu se acordă, iar studentul-doctorand este exmatriculat.

**Art. 28.** Secretariatul Școlii doctorale depune la Biroul de studii doctorale dosarul complet, în vederea trimiterii acestuia către CNAA, pentru confirmarea titlului de doctor.

**Art. 29.** În cazul în care CNAA invalidează teza de doctorat, lucrarea poate fi retransmisă CNAA în termen de un an de la data primei invalidări. În cazul în care teza de doctorat este invalidată și a doua oară, studentul-doctorand va fi exmatriculat.

**Art. 30.** (1) În cazul în care CNAA validează teza de doctorat, USARB conferă, prin decizia Rectorului, titlul științific de doctor și eliberează diploma corespunzătoare.

(2) În urma finalizării studiilor universitare de doctorat, se conferă de către USARB diploma și titlul de doctor în științe, căruia îi corespunde acronimul *Dr*.

(3) Pe diploma de doctor se va înscrie calificativul obținut de studentul-doctorand, respectiv „Excelent”, „Foarte bine”, „Bine” sau „Satisfăcător”. De asemenea, pe diploma de doctor se va înscrie şi o mențiune în limba latină, după cum urmează:

a) pentru calificativul „Excelent” se înscrie menţiunea „Summa cum laude”;

b) pentru calificativul „Foarte bine” se înscrie menţiunea „Magna cum laude”;

c) pentru calificativul „Bine” se înscrie menţiunea „Cum laude”.

**Respectarea eticii științifice și universitare**

**Art. 31.** (1) Doctorandul este autorul tezei și își asumă răspunderea pentru corectitudinea datelor și a informațiilor prezentate în teză, precum și a opiniilor și demonstrațiilor exprimate în teză.

(2) CȘD are dreptul de a sesiza Consiliul Științific al USARB în legătură cu nerespectarea codului de etică, propunând și sancțiunile de rigoare, inclusiv exmatricularea studentului-doctorand.

(3) Membrii școlii doctorale, participanții la susținerea publică sau alte persoane interesate pot sesiza CNAA în legătură cu nerespectarea standardelor de calitate sau de etică profesională, inclusiv în ceea ce privește existența unor anumite forme de plagiat în textul tezei de doctorat, indiferent de data susținerii acesteia.

**Evaluarea programelor de studii universitare de doctorat, a activității doctoranzilor și a conducătorilor de doctorat**

**Art. 32.** (1) Calitatea programelor de studii universitare de doctorat, performanțele doctoranzilor și ale conducătorilor de doctorat sunt supuse periodic unui proces de evaluare internă și externă.

(2) Evaluarea externă a calității programelor de studii universitare de doctorat, a doctoranzilor și a performanțelor conducătorilor de doctorat se face periodic, la fiecare 5 ani, conform procedurilor stabilite de Ministerul Educației.

(3) Evaluarea internă a calității programelor de studii de doctorat se face periodic de către CȘD.

**Finanțarea programelor de studii de doctorat**

**Art. 33.** (1) Finanțarea studiilor universitare de doctorat se face potrivit art. 115 din Regulament și a contractului instituțional de finanțare.

(2) Programele de studii de doctorat sunt finanțate din fonduri publice (prin granturi doctorale) și private. Fondurile publice sunt asigurate de stat. Fondurile private sînt obținute din taxe încasate de școlile doctorale din USARB sau din contribuții ale agenților privați, respectiv donații sau contracte încheiate cu agenți economici privați sau fundații.

(3) Participarea la competițiile de granturi doctorale este permisă fiecărui conducător de doctorat care îndeplinește condițiile prevăzute de lege privind competițiile respective.

(4) Finanțarea programelor de studii doctorale este multianuală, pentru o durată standard a studiilor doctorale de trei ani. În condițiile prelungirii programului de doctorat, conducătorul de doctorat şi şcoala doctorală pot propune finanțarea în continuare a grantului doctoral din mijloace proprii.

(5) Persoanele care dispun de resursele financiare corespunzătoare, fie din surse proprii, fie din burse acordate de persoane fizice sau juridice, pot fi admise, la solicitarea lor, ca studenți-doctoranzi în regim cu taxă, în condițiile prezentului regulament.

**Normarea activităților din Școala Doctorală**

**Art. 34.** (1) Activitățile de îndrumare a doctoranzilor pe parcursul programului de doctorat se normează conform legii. Activitățile din PPA și PCȘ se normează în statul de funcții al școlii doctorale. Numărul de ore didactice este cel care rezultă din planul de învățământ. Pentru activitatea pe care o desfăşoară în această calitate, conducătorii de doctorat sunt remuneraţi cu cel mult 0,1 din norma didactică a profesorului universitar pentru fiecare student-doctorand îndrumat, membrul comisiei de îndrumare şi a comisiilor de doctorat se remunerează cu 0,05 din norma didactică a profesorului universitar pentru fiecare student-doctorand.

(2) Statele de personal şi structura fondului de retribuire a muncii pentru corpul profesoral se întocmesc la nivelul şcolii doctorale şi cuprind cadrele didactice, cercetătorii şi studenţii-doctoranzi care activează în cadrul şcolii doctorale. Şcoala doctorală poate angaja şi personal didactic auxiliar, personal de cercetare şi personal nedidactic din resursele financiare alocate programelor de doctorat.

**IV. DISPOZIȚII FINALE**

**Art. 35.** Prevederile prezentului Regulament se vor aplica începând cu anunțarea oficială a admiterii în cadrul Școlii Doctorale Filologie.

**Art. 36.** Prezentul regulament a fost adoptat în ședința Adunării generale a conducătorilor de doctorat de la Facultatea de Litere a USARB din data de ........... și aprobat de Consiliul Științific al USARB în data de.............. .

Directorul Școlii Doctorale Filologie

**Anexa 1 la Regulamentul studiilor de doctorat**

Facultatea de Litere

GHID DE REDACTARE A TEZEI DE DOCTORAT

**Școala Doctorală *Filologie***

**Criterii substanțiale**

(1) Teza de doctorat este structurată pornind de la o ipoteză/temă de cercetare relevantă pentru domeniul filologie și conexiunile interdisciplinare ale acestuia.

(2) După stabilirea ipotezei de cercetare, doctorandul va stabili subdomeniul, tipul de abordare și metodologia adecvată de cercetare; doctorandul va proba în cadrul tezei buna cunoaștere a literaturii de specialitate specifice tematicii și abordării alese, precum și cunoașterea celor mai recente evoluții din literatura de specialitate (documente istorice, texte literare, reviste academice, monografii, studii și alte cercetări relevante etc.).

(3) Teza va conține contribuții științifice originale, realizate cu acuratețe și capabile să probeze competențele autorului de a explica și a interpreta coerent din punct de vedere metodologic obiectul cercetării.

(4) Obiectivul de cercetare asumat de autor este primul și cel mai important element al tezei de doctorat; acesta funcționează ca prim criteriu pentru evaluarea lucrării, astfel încât formularea, justificarea și explicitarea acestuia reprezintă primul pas important în construcția cercetării.

(5) Autorul va justifica alegerea teoriilor și paradigmelor utilizabile în cercetare în funcție de capacitatea acestora de a construi explicații, predicții etc. asupra subiectului cercetării. Odată justificate opțiunile teoretice, autorul va dovedi cunoașterea respectivelor teorii printr-o trecere în revistă a bibliografiei de specialitate, accentul principal punându-se pe stadiul actual al cunoașterii, și nu pe caracterul exhaustiv al evoluțiilor succesive din interiorul respectivei abordări.

(6) Alegerea și justificarea metodologiei de cercetare se vor corela cu obiectivul cercetării și cu paradigma teoretică folosită, autorul urmând să justifice alegerea unor metode de cercetare în detrimentul altora, probând utilizarea lor adecvată în cercetare.

**Criterii formale**

(1) Teza de doctorat va conține minimum 150 de pagini de text în format A4, fără anexe (planșe, hărți sau fotografii).

(2) Fontul utilizat: Times New Roman.

(3) Mărimea fontului textului: 12 pt.

(4) Notele pot fi în subsolul paginii sau la sfîrşitul fiecărui capitol. Mărimea fontului în notele de subsol: 10 pt.

(5) Spațiere: 1,5 rânduri.

**Reguli de citare și de întocmire a bibliografiei**

Se acceptă toate sistemele de citare cunoscute, cu condiția utilizării consecvente a sistemului de citare adoptat. Conducătorul de doctorat va decide împreună cu doctorandul ce sistem de citare să adopte, punând de acord acest sistem cu lista bibliografică. Școala doctorală recomandă Chicago Manual of Style: <http://www.chicagomanualofstyle.org/tools_citationguide.html>).

Bibliografia se întocmește respectându-se regulile curente, utilizate în cercetarea filologică.

Tezele redactate în limbi de circulație internațională vor respecta normele specifice limbilor respective.

Doctorandul va delimita clar opiniile personale de formulările preluate din bibliografia altor autori.

Trimiteri ulterioare la surse deja citate:

* Citări succesive ale aceleiași surse: *Ibid*. (Sau *Ibidem*) – reia referinţa completă din nota anterioară. *Ibid*. (Sau *Ibidem*), p. 80. – face referire la o anumită pagină din referinţa din nota anterioară. *Ibid*. (Sau *Ibidem*), pp. 80-81. – face referire la mai multe pagini din referinţa din nota anterioară.
* Dacă nota face trimitere la un document deja citat, dar ale cărui referinţe nu precedă imediat nota nouă, se va folosi *op. cit*. În cazul unui titlu mai lung, titlul poate fi redus la primele două elemente, care vor fi urmate, eventual, de puncte de suspensie.